2 Februarie - Wees gereed!. - Jan van der Watt - www.bybelkennis.co.za
by Mitch Kalp · Published 02/02/2017 · Updated 27/01/2017
Mat 25:1-30 (fokus 25:1-13)
‘Julle moet nou nie dieselfde fout maak as hierdie vyf wat nie gereed was nie. Wees altyd gereed vir die koms van die Here! Hierdie waarskuwing is belangrik, omdat ons nie presies weet wanneer Hy gaan kom nie. Dit bly ’n verrassing.’ (25:13)
Het dit jou nie ook dalk gepla nie… die ding met die arme meisies wat so graag die troue wou bywoon en nie toegelaat is nie? Dit alles net omdat hulle olie opgeraak het en hulle wou goed doen – hulle het nog olie gaan haal om nie met dooie lampies die bruidegom te ontmoet nie (25:11-12). Kon die bruidegom nie maar net die sleutel gedraai en die deur oopgemaak het nie? Wat sou dit hom gekos het?
Maar tog moet ‘n mens besef hierdie storie nie oor die bruidegom gaan nie, maar oor die meisies, ja eintlik oor ons. Die meisies het geweet die bruidegom kom, maar het nie moeite gedoen om gereed te wees nie. Hulle het gedink ander dinge is belangriker as om hulle lampies vol te maak. Toe was hulle nie reg toe hulle reg moes wees nie. Dit is die fatale fout wat hulle gemaak het. En die fout kom met ‘n ongenadiglike harde boodskap – die Here kom net een maal en as Hy kom moet jy reg wees, anders mis jy Hom. En ons ken nie sy tydtafel nie. Hy kan enige tyd kom en wag nie tot jy eendag reg is nie. As jy nie reg is nie stap Hy verby en is dit dalk vir jou neusie verby.
Watter opsies is daar dus vir jou? Net een: wees gereed! Anders is dit dalk te laat.